FC Albertslund har meddelt kommunen, at man lukker efter voldsepisode i Serie 2

Efter tre ugers bulder og brag har ledelsen i serieklubben FC Albertslund truffet en drastisk beslutning.

Per dags dato bliver nøglen drejet om og lyset slukket for sidste gang i den stærkt ombruste klub, der røg i landets medier efter en Serie 2-kamp 17. september mod Hundige BK.

Det fortæller formanden for kulturudvalget i Albertslund Kommune, Lars Toft Simonsen, til Ekstra Bladet mandag.

- De har meddelt, at de hører op med at eksistere. Det er jeg ked af, for de har gjort et godt stykke arbejde med nogle mennesker, der ellers ikke ville være i foreningslivet, siger han.

- Omvendt…kan de ikke tage ansvaret for det, der er foregået, og tilpasse sig, så har vi ikke lagt skjul på, at vi ikke kan byde dem velkommen tilbage. Så det må være konsekvensen, siger han og tilføjer, at det kommer bag på ham, at det er nået så vidt.

Nok lidt overrasket

- Jeg er nok lidt overrasket, for det har været en velfungerende klub indtil episoden. Meget tyder på, at man ikke har fået samlet op og kunne stå distancen.

I kampen 17. september overfaldt FC Albertslunds spillere, træner og tilskuere såvel dommeren som udeholdets spillere. Flere spillere samt dommeren måtte efterfølgende på hospitalet og behandles for slag og spark.

Siden modtog Københavns Vestegns Politi flere anmeldelser om vold, og i begyndelsen af oktober blev flere personer anholdt og sigtet for vold, mens DBU Sjælland uddelte lange karantæner til træneren samt tre af spillerne, mens holdet blev udelukket resten af sæsonen og degraderet til Serie 6.

Kommunen har ikke fået endeligt bekræftet, at det er som følge af voldssagen, at klubben opløser sig selv.

- Men der skete nogle ting internt i klubben ovenpå sigtelserne og udelukkelsen fra DBU, siger Lars Toft Simonsen.

En naturlig konsekvens

- Vi understregede overfor dem, at de ikke var velkomne tilbage på vores baner, før der skete nogle ting internt i klubben – blandt andet udelukkelse af de elementer, der havde forårsaget balladen.

Siden har der ikke været den store dialog mellem klub og kommune.

- Jeg beklager det. Men omvendt når man ikke har styr på tropperne, må det være en naturlig konsekvens.

Albertslund Kommune har ud over FC Albertslund tre fodboldklubber, Albertslund IF, BS72 og Herstedøster Idræts Club. De har alle tilkendegivet overfor kommunen, at man er klar til at byde medlemmer af den nu nedlagte FC Albertslund velkommen.

- Ja, døren er åben for dem, der der vil spille fodbold og bidrage med noget positivt. Men det kræver selvfølgelig, at man indordner sig, siger han.

DBU Sjælland fortæller til Ekstra Bladet, at man endnu ikke har modtaget en meddelelse fra FC Albertslund om lukningen.

Det er i skrivende stund ikke lykkedes Ekstra Bladet at komme i kontakt med formand for FC Albertslund Güney Hayal.

Politiet anholder efterlyst mand i seriekamp-voldssag

Fem anholdt efter voldsorgie i serie-kamp - en var efterlyst

Se også: Det var jo en krigszone: Overvejer bortvisning efter voldsorgie

Se også: Overfaldet i voldsorgie: Forstår ikke DBUs straf

Se også: Blev truet af Albertslund-spillere: Godt de bliver udelukket

Se også: Albertslund-spillere idømt hårde straffe for vold